29. schôdza NR SR - 1.deň - B. popoludní
Dátum: 2021-05-10
Poslanec: Dostál, Ondrej (SaS)
Druh vystúpenia: Vystúpenie v rozprave

84. Vážená pani ministerka, vážená pani podpredsedníčka vlády, vážený pán predkladateľ, kolegyne, kolegovia, dovoľte, aby som v mene poslaneckého klubu SaS vyjadril plnú podporu ministerke spravodlivosti Márii Kolíkovej. Všetci prítomní poslanci za SaS budú hlasovať proti návrhu na vyslovenie nedôvery ministerke spravodlivosti. Poslanecký klub SaS, strana SaS, a keď už som tu, tak aj strana OKS si vážia činnosti pani ministerky Kolíkovej, myslia si, že vláda aj celá vládna koalícia môžu byť na jej pôsobenie hrdé, a chcem povedať, že má našu plnú dôveru a podporu. Dôvody, s ktorými prichádza opozícia a ktorými chce zdôvodniť svoj návrh na odvolanie alebo vyslovenie nedôvery Márii Kolíkovej, sú nedostatočné, nedôveryhodné až absurdné. Pani ministerka Kolíková viackrát, nielen teraz v pléne, ale aj predtým odpovedala na otázky a podrobne a dôveryhodne vysvetlila všetky výhrady, ktoré sú voči nej vznášané. Tie dôvody, s ktorými prichádza opozícia, ja by som rozdelil do takých dvoch základných kategórií. Prvou sú blahovské konšpirácie a druhou sú pseudokauzy. K tým blahovským konšpiráciám sa radšej nebudem vyjadrovať, tie, tie, tie šialené konštrukcie o podpore mimovládok, samovražde Milana Lučanského, likvidácii demokracie, to nechajme na konšpiračné médiá, nemá zmysel sa tým bav..., á, zaoberať na pôde parlamentu. No a potom sú tu tie údajné kauzy, teda ale skôr pseudokauzy, ktorým venujú pozornosť aj médiá, aj kolegovia z vládnej koalície, preto by som sa pri nich rád trochu pristavil. Prvý okruh pseudokáuz sa týka spoločnosti MK REAL. Poukazuje sa na to, aký trestný čin spáchala nevlastná sestra Márie Kolíkovej, aj na podozrenia z ďalšej nekalej a možno aj trestnej, trestnej činnosti. Musím povedať, že vystúpenie pána poslanca Kamenického, keď ráno uvádzal ten návrh, bolo veľmi pôsobivé v tomto smere, a keby sme dnes rozhodovali o tom, že ideme odvolať nevlastnú sestru pani ministerky Kolíkovej z nejakej funkcie, tak veru bol by som náchylný hlasovať za odvolanie nevlastnej sestry pani Márie Kolíkovej z funkcie. Len teda, žiaľ, nebudeme dnes rozhodovať o vyslovení nedôvery sestre alebo nevlastnej sestre Márie Kolíkovej, ale jej samej, a teda každý je zodpovedný sám za seba. Mária Kolíková nebola odsúdená za trestný čin, ktorý je vyčítaný jej sestre, nebola ani trestne stíhaná, nebola ani podozrivá z toho, že by do toho bola nejakým spôsobom namočená alebo sa na týchto aktivitách nejako podieľala. Nie je zodpovedná za konanie inej osoby, aj keď je s ňou v príbuzenskom vzťahu, tak ako napríklad pán poslanec Robert Fico a vtedajší premiér Robert Fico nie je zodpovedný za konanie svojho brata, ktorý mal tiež všelijaké pochybné ťahy vo svojom podnikaní, hovorilo sa o tom v médiách, ale nepamätám si, že by opozícia prišla s návrhom vysloviť nedôveru Robertovi Ficovi, lebo jeho brat má nejaké pochybné podnikanie. Čiže nevidím v tomto smere žiadny dôvod na vyslovenie nedôvery Márii Kolíkovej. Druhý okruh alebo druhá kauza či pseudokauza je firma ELEKTRONIKA a jej obchodný vzťah s RTVS. Len mi nejako uniká, ako to súvisí s pôsobením pani Márie Kolíkovej na ministerstve spravodlivosti. Na čele RTVS je už pekných pár rokov pán Jaroslav Rezník, pre zábudlivejších pripomínam, že bol zvolený do svojej funkcie ako nominant SNS s podporou SMER-u a so škrípajúcimi zubami ho nakoniec podporil, podporil aj MOST. Čo má Mária Kolíková s Jaroslavom Rezníkom? Pred ním bol šéfom RTVS Václav Mika a stal sa ním v roku 2012 za jednofarebnej vlády SMER-u – sociálnej demokracie. Čo s ním má Mária Kolíková? Čo má ministerstvo spravodlivosti vecne s RTVS? Ešte by som chápal, keby niekto vymyslel nejakú konštrukciu, že ministerstvo kultúry vecne zasahuje do RTVS alebo ministerstvo financií môže, môže nejaké peniaze uvoľniť alebo neuvoľniť pre RTVS. Ale čo, preboha, má ministerstvo spravodlivosti s RTVS? Akým spôsobom by mohla ministerka spravodlivosti ovplyvniť rozhodovanie generálneho riaditeľa RTVS o tom, ktorej firme dá zákazku? Aký je tam konflikt záujmov? Je to iba zjavná manipulácia zo strany opozície. Ale zaujali ma tie tvrdenia pána Kamenického o tom, že aké sú tie zákazky predražené, a teda asi by sa bolo dobre na to pozreť, ja, mňa by teda veľmi zaujímalo, či už poslanci SMER-u dali nejaký podnet na NKÚ, aby preveril tie zmluvy, prípadne dali podnet na trestné stíhanie pána Rezníka, lebo však zodpovedný je aj ten, kto, kto tie zmluvy uzatvára na čele verejnej inštitúcie, alebo teda či už je v parlamente návrh na odvolanie Jaroslava Rezníka, keď takýmto spôsobom nehospodárne nakladá s majetkom RTVS. Myslím si, že my by sme taký návrh určite podporili. Tá tretia pseudokauza, ktorá ani nie je spomínaná v samotnom písomnom návrhu, ale teda hovorí sa o nej, sa týka budovy, v ktorej dnes sídli ministerstvo spravodlivosti. Myslím si, že pani ministerka zrozumiteľne vysvetlila, že nebola to ona, kto o tom rozhodoval. Ak by sa to rozhodnutie zrodilo za pôsobenia pani ministerky Žitňanskej, s ktorou mala dobrý vzťah, tak, áno, mohli by sme teoreticky predpokladať, že ho nejako ovplyvnila. Ale bolo to rozhodnutie, rozhodnutie ministra Gábora Gála, s ktorým mala celkom iný vzťah. A teda nerozumiem, že akú by malo logiku, kedy minister Gábor Gál dohadzoval nejaký kšeft svojej štátnej tajomníčke, ktorá od neho odchádza, pretože si s ním nerozumie. To je, to je asi na takej úrovni, ako keby sme teraz podozrievali Luciu Žitňanskú, že v čase svojho ministrovania urobila nejaké rozhodnutie, ktorým zvýhodnila nejakú firmu blízku Monike Jankovskej, lebo, lebo teda vieme všetci, že aký bol vzťah medzi, medzi Luciou Žitňanskou a Monikou Jankovskou. Veľmi často aj zo strany predkladateľov, aj zo strany niektorých koaličných kolegov sa spomína, že test Ficom, test Kaliňákom. Ale tuto opomína dôležitú skutočnosť, že aj kontext je dôležitý. Samozrejme, sú situácie, keď niekoho usvedčíte z trestnej činnosti alebo iného nekalého konania a máte na to jasné dôkazy alebo aj aspoň veľmi silné indície, a potom sú situácie, keď sa len domnievate, že niečo by za tým mohlo byť. Nemáte v ruke žiadny dôkaz, len špekulujete. A v tom prvom prípade, samozrejme, je dôležité uplatňovať princíp „padni, komu padni“, keď niekto spácha trestný čin, má byť za to vyšetrený, súdený a odsúdený a má, má si, má si vykonať trest. Ak sa politik dopustí nejakého nekalého konania, za ktoré je zodpovedný, tak má byť voči nemu vyvodená politická zodpovednosť, buď to urobí sám, alebo to urobí jeho politická strana, alebo to urobia jeho koaliční partneri. Ale v tom druhom prípade, keď iba špekulujete, chýbajú dôkazy, chýbajú priame indície, nejaké jasné logické z, zdôvodnenia, len si myslíte, že by to tak mohlo byť, máte taký pocit, tak v takej situácii je to trošku zložitejšie. A samozrejme, že je dôležité aj to, čo o tej osobe viete. Čo viete o doterajšej činnosti, o jeho skutkoch, o jeho správaní, o jeho minulosti. Poviem taký príklad. Idete, cestujete v noci vlakom dlhšiu, dlhšiu trasu, trochu si pospíte, odídete na toaletu, potom vystúpite a zistíte, že vám zmizla, zmizla peňaženka. No a potom sa dozviete, že v tom istom kupé alebo v susednom kupé išiel nejaký známy vreckový zlodej, ktorý už bol niekoľkokrát prichytený na tej trase, ako, ako okráda, okráda ľudí, ale vy ste ho nevideli ani nikto z ľudí, ktorí cestovali, cestovali s vami, ho nevidel. Budete mať pocit a presvedčenie, že vás okradol on, ale nemáte na to žiadny dôkaz a nemôžete ho a nemôžete ho za to odsúdiť, nie sú dôkazy. Na to, aby bol niekto odsúdený, musia existovať dôkazy, ale je prirodzené, že máte to podozrenie a že, že budete žiť v presvedčení, ak sa neukáže niečo iné, že vás okradol práve tento vreckový zlodej. No a teraz si predstavte, že okrem neho s vami cestuje aj vaša sesternica, ktorú poznáte od detstva, viete o nej, že je to slušný človek, že nikdy nikoho neukradla, nikdy nikoho neoklamala, ale tiež bola v tom vlaku. Tak budete vašu sesternicu podrobovať testu vreckovým zlodejom? Lebo veď aj ona bola v tom vlaku, tak aj ona teoreticky vám mohla čmajznúť tú peňaženku. Takže nie, Mária Kolíková nie je ani Robert Fico, ani Robert Kaliňák. Robert Fico a Robert Kaliňák tu vytvorili oligarchicko-mafiánsko-zločinecký systém, ktorý bol založený na korupcii, rozkrádaní verejných zdrojov a krytí tejto trestnej činnosti z najvyšších poschodí orgánov činných v trestnom konaní. Vedenie polície ustanovené Robertom Kaliňákom sa spolu so špeciálnym prokurátorom stali organizovanou zločineckou skupinou. S čím, preboha, z doterajšieho pôsobenia Márie Kolíkovej chcete toto porovnávať? A teraz by som sa ale obrátil na kolegov z vládnej koalície, ktorým tiež teda nejako rezonujú niektoré, niektoré z tých argumentov a tiež som aj z ich radov počul, že však skúsme test Ficom alebo skúsme test Kaliňákom. Tak ja mám pre vás ešte jeden test, skúsme test Matovičom. Iste si pamätáte na tú kauzu, keď bolo celoplošné testovanie a AG testy dodala firma z Trnavy. Opozícia vtedy okolo toho narobila veľa kriku, lebo veď Igor Matovič je z Trnavy, firma je z Trnavy, je to podozrivé. Zacitujem Roberta Fica, ako argumentoval v tejto veci: „Igor Matovič ani raz neodmietol informácie o tom, že jeho deti chodia do súkromnej školy, ktorá je spravovaná firmou, ktorej majiteľom je presne ten istý človek, ktorý bol vo firme, ktorá kupovala testy za 43,5 mil. eur. Igor Matovič ani raz nepoprel informáciu, že jeho manželka pôsobila v orgánoch tejto školy, čiže bola úplne napojená na vlastnícke štruktúry firmy, ktorá zabezpečuje chod tohto školského zariadenia,“ povedal Robert Fico. Tomu, že by to mohla byť pravda, priznám sa, že neverím, že verili tí, čo to tvrdili. Ale tak smeráci sa tak aspoň museli tváriť, lebo, lebo keď to tvrdili a keď chceli si nájsť nejakú palicu, ktorú by otrepali o hlavu vláde a Igorovi Matovičovi, no tak si ju našli. Ale nikto v koalícii, nikto príčetný, nikto, komu ostali zvyšky zdravého rozumu, nemohol veriť, že toto prepojenie je reálne, že si ho iba nevymysleli v SMER-e, lebo veď Matovič je z Trnavy, firma je z Trnavy, podozrivé, aj keď tam nie je žiadna súvislosť. Všetci sme vedeli, že je to blbosť, a teraz bez ohľadu, že čo, kto z nás si myslí o Igorovi Matovičovi, či ho máme radi, alebo nemáme radi, či to chválime a obdivujeme, alebo ho kritizujeme, čo si myslíme o celoplošnom testovaní, čo si myslíme o AG testoch, neverím tomu, že bol vo vládnej koalícii a medzi príčetnými ľuďmi niekto, kto by veril tým žvástom o tom, že Igor Matovič dal zarobiť nejakej trnavskej firme, lebo je tam nejaké prepojenie cez školu jeho detí. Je nám jasné, že opozícia si v tomto prípade vymyslela nejaké prepojenia a súvislosti, ktoré reálne neexistujú. Tak sa chcem len spýtať, že prečo nám nie je rovnako jasné, že si tie prepojenia a súvislosti, ktoré reálne neexistujú, vymyslela aj v prípade obvinení voči ministerke Márie Kolíkovej. No a na záver už teda len otázka, komu to prospeje? V čí prospech môže byť odvolanie Márie Kolíkovej z funkcie, či už formou vyslovenia nedôvery, alebo formou, formou iného tlaku, ktorý bude zvnútra vládnej koalície? Pomôže to vymožiteľnosti práva? Práve vymožiteľnosť práva je spolu s rozviazaním rúk orgánom činným v trestnom konaní snáď najdôležitejšia vec, ktorá sa podarila súčasnej vládnej koalícii, a v tej vymožiteľnosti práva sú dôležité a kľúčové práve reformy, s ktorými prišla a prichádza ministerka spravodlivosti Mária Kolíková. Čiže pýtam sa, ak Mária Kolíková odíde z funkcie ministerky spravodlivosti, bude na Slovensku lepšia alebo horšia vymožiteľnosť práva? Ja som hlboko presvedčený, že horšia. Chápem, že opozícii, teda najmä tej smerácko-hlasistickej to môže vyhovovať, lebo však im vyhovovalo, keď tu bolo prostredie, keď bolo možné porušovať zákony, keď bolo možné beztrestne páchať trestnú činnosť, rozkrádať celý štát, keď súdy nefungovali, keď sa kauzy zametali pod koberec, keď ich topili policajti, prokurátori, keď sudcov usmerňoval Marian Kočner. Ale vyhovuje to niekomu z vládnej koalície? Tomu neverím. Neverím, že by menšia vymožiteľnosť práva alebo menší pokrok vo vymožiteľnosti práva bola vec, ktorú by si želal ktokoľvek z vládnej koalície. A hovorím, to môžme mať rôzne názory na milión vecí, môžeme sa dostávať do sporov vecných aj osobných, ale myslím si, že vymožiteľnosť práva je to, čo nás spája, to, čo považujeme za dôležité všetci. Pomohol by odchod Márie Kolíkovej stabilite vládnej koalície? Len nedávno sme prekonali jednu vládnu krízu, vláda bola rekonštruovaná. Ak by odišla Mária Kolíková zo svojej funkcie, bude vláda stabilnejšia, bude mať väčšiu šancu, aby dovládla do riadneho konca volebného obdobia, alebo menšiu? Ja som presvedčený, že menšiu. Nepochybujem opäť, že opozícii, SMER-u a HLAS-u, by to vyhovovalo, keď čím skôr skončí táto vláda, tým lepšie pre nich. Už sa trasú, aby sa mohli vrátiť k moci. Cítia, že ich ľudia sú ohrození, lebo orgány činné v trestnom konaní majú rozviazané ruky a robia si svoju prácu statoční policajti, statoční prokurátori a verím, že si ju budú robiť aj statoční sudcovia. Ale opäť, môže toto vyhovovať niekomu z vládnej koalície? Neverím. A tretia, podstatná vec, ktorá sa mi zdá dôležitá, je, že ak by sme dopriali sluchu týmto pseudoargumentom, s ktorými prišla opozícia proti Márii Kolíkovej, tak tým budeme stierať veľmi podstatné rozdiely. Rozdiely medzi pravdou a lžou, medzi realitou a konštruktami, medzi reálnou korupciou, medzi podozreniami z korupcie založenými na silných indíciách až dôkazoch na jednej strane a medzi vymyslenými, účelovo poskladanými konštrukciami a výmyslami na strane druhej. A opäť nepochybujem, že SMER-u a HLAS-u by takéto stieranie rozdielov vyhovovalo, lebo vlastne bagatelizuje všetko to, čo za tých 12 rokov napáchali. Všetko to, čo za tých 12 rokov vlád SMER-u majú na svedomí so svojimi oligarchami, so svojím prepojením s mafiou, so svojou korupciou, so zneužívaním moci a zločineckými skupinami. Im to nepochybne vyhovuje. Nemôže to však vyhovovať nikomu, komu záleží na tom, aby sa Slovensko vysporiadalo s korupciou, klientelizmom, vládou oligarchie a mafie, s dedičstvom, ktoré nám tu zanechal SMER. Preto som presvedčený, že každý, kto to s bojom proti korupcii myslí vážne, by dnes mal hlasovať proti vysloveniu nedôvery ministerke spravodlivosti Márii Kolíkovej. Ďakujem. (Potlesk.)